Pe parcursul anului 2008, Kovács și-a continuat colaborarea cu grupul "Divertis", înregistrând concomitent materiale noi pentru albumul său de debut. La finele aceluiași an, compozitorul român Marius Moga i-a scris interpretei piesa „Love Was Never Her Friend”, cu care aceasta avea să participe la Selecția Națională pentru concursul muzical Eurovision 2009. La data de 27 ianuarie 2009, Dalma a concurat în prima semifinală a competiției; în urma acesteia, Kovács a reușit să se califice în finala Selecției Naționale, unde a obținut poziția a șasea din doisprezece locuri, având un total de unsprezece puncte.